በህገ ወጥ መንገድ ሲዘዋወር የነበረ ከግማሽ ሚሊየን በላይ ዶላር በምስራቅ ሀረርጌ ተያዘ
በህገ ወጥ መንገድ ሲዘዋወር የነበረ ከግማሽ ሚሊየን በላይ የአሜሪካ ዶላር በምስራቅ ሀረርጌ ዞን መያዙን የኦሮሚያ ክልል የመንግስት ኮሙዩኒኬሽን ጉዳዮች ቢሮ አስታወቀ።የቢሮው ሃላፊ አቶ አዲሱ አረጋ እንዳስታወቁት፥ በትናንትናው እለት ገንዘቡ ወደ ምስራቅ ኦሮሚያ በመጓጓዝ ላይ በነበረበት ወቅት በፖሊስ ተይዟል።የኦሮሚያ ፖሊስ በቦርዶዴ ኬላ ላይ ባደረገው ፍተሻ ከአዲስ አበባ ወደ ምስራቅ ኦሮሚያ 549 ሺህ 841 የአሜሪካ ዶላር በማጓጓዝ ላይ የነበረው ተጠርጣሪም በቁጥጥር ስር መዋሉንም ሃላፊው አስታውቀዋል።አቶ አዲሱ አክለውም፥ የኦሮሞ ህዝብ የከፈለው መስዕዋትነት ውጤት እያስገኘ በመጣበት እና ህዝቡም በውጤቱ ላይ ተስፋ እያደረገ ባለበት ወቅት ይህን የማይፈልጉ የጥፋት ሀይሎች የተለያዩ እቅስቃሴዎችን በማድረግ ላይ ናቸው ብለዋል።የኦሮሞ ህዝብ ትግል ከግብ እንዳይደርስ የሚፈልጉ የጥፋት ሀይሎች በአሁኑ ጊዜ ጥምረት በመፍጠር የተለያዩ የጥፋት ተልእኮዎችን ለማስፈፀም እየተንቀሳቀሱ ነው ሲሉም አቶ አዲሱ አስታውቀዋል ። እንደ አቶ አዲሱ ገለጻ፥ እነዚህ የጥፋት ሀይሎች የተለያዩ ምክንያቶችን በመደርደር ህዝቡን ለአመፅ በማነሳሳት ላይ ይገኛሉ።ለዚህ ተግባራቸውም ከፍተኛ መጠን ያለው ገንዘብ በመመደብ በመንቀሳቀስ ላይ ይገኛሉ ያሉት ሃላፊው፥ በትናንትናው እለት በቁጥጥር ስር የዋለው ገንዘብም የዚሁ አካል ነው ብለዋል።በተመሳሳይ መልኩ በኦሮሚያ ክልል ውስጥ ግጭቶች እንዲፈጠሩ ለማድረግ አሁንም ገንዘብ እየተሰራጨ ለሆን ይችላል የሚል ጥርጣሬ ስላለ በሁሉም በኩል የሚደረገው ፍተሻ እና ክትትል ተጠናክሮ እንደሚቀጥል ሃላፊው አስታውቀዋል-(ኤፍ.ቢ.ሲ)። 